Pieter Kooij-kompetisie gaan aanlyn voort | Netwerk24
Deur Christiaan Boonzaier 15 Augustus 2020 08:00
Die pianis Qden Blaauw het verlede jaar die Pieter Kooij-kompetisie gewen.
Die kompetisie, wat jaarliks deur die Hoërskool Jan van Riebeeck in Kaapstad aangebied word, daag hoërskoolmusici uit om hul staal op talle instrumente in twee rondes te toon.
Prysgeld van R6 000 vir die wenner en R4 000 vir die naaswenner, asook talle kategoriepryse van R750 is weer vanjaar danksy die Pieter Kooij-trust op die spel.
Die kompetisie is vernoem na Pieter Kooij, voormalige musiekonderwyser aan dié skool én legendariese skrywer en resensent, wat in 2018 oorlede is.
Volgens Geruan Geldenhuys, hoof van musiek aan die Hoërskool Jan van Riebeeck en koördineerder van die kompetisie, was dit belangrik om ondanks die Covid-19-pandemie en die staat van inperking 'n weg te vind om die kompetisie vanjaar aan te bied.
"Die pandemie het soveel kulturele geleenthede oor die land én die wêreld heen negatief beïnvloed; daarom het ons dit goedgedink om 'n tipe afwyking van die 'nuwe normaal' te bied – ook verligting en vreugde vir alle belanghebbendes en ondersteuners wat klassieke musiek in Kaapstad bevorder en ons jong musici steun," sê hy.
"Ons het besef dat daar altyd 'n manier is om enige probleem te oorkom, en in hierdie geval het die moontlikheid om dit virtueel aan te bied vir ons 'n uitweg gegee."
Hoewel die kompetisie volgens Geldenhuys eintlik 'n "streeksgerigte kompetisie" is, wat sterk onder musici in die Kaapstad-metro gevestig is, het 'n aanlyn aanbieding dié fokus ietwat vergroot en is inskrywings van die Boland tot in Pretoria vanjaar ontvang.
Daar word in die nuwe kuberformaat van deelnemers verwag om 'n ononderbroke video-opname van hul voordrag in te dien. Die beoordelaars – die pianis Nina Schumann, die musikoloog en gerekende eksaminator Hubert van der Spuy en die komponis Hendrik Hofmeyr – sal dan die opnames beoordeel en 'n lys met finaliste opstel.
Al die finaliste sal in die Welgemeend-landgoed se konsertsaal opgeneem word. Dié opnames sal dan as 'n galageleentheid op 5 September om 19:30 aanlyn gestroom word. Die pianis Qden Blaauw, verlede jaar se wenner, sal ook in dié virtuele konsert optree. Kaartjies kos R50 en kan by Quicket bespreek word.
Die wenners sal eers op 7 September aangekondig word. Stuur 'n e-pos na geruan.geldenhuys@janvanriebeeck.co.za vir meer inligting.